גפן מגזין המושבות > כללי > 91.7 אחוזי זכאות-לבגרות (אשתקד) ב’תיכון המושבה’!
91.7 אחוזי זכאות-לבגרות (אשתקד) ב’תיכון המושבה’!
בית-ספר ’תיכון המושבה’ רשם לעצמו בשנת הלימודים תשע"ז-2017 הישגים מרשימים, כפי שהתברר הדבר מפרסום הנתונים מטעם משרד-החינוך ובראשם 91.7% של זכאות לתעודת-בגרות ועוד 17.5% זכאות לבגרות-בהצטיינות!.
אין ספק שהנתונים הללו יכולים לשמש מקור גאווה ל’תיכון המושבה’ אלא ששנת הלימודים אשתקד, הצטיינה במספרים מרשימים נוספים ובהם העובדה לפיה 31% מתלמידי כיתות-יב’, אשר אובחנו כבעלי לקויות-למידה, השיגו זכאות לתעודת-בגרות (כאשר הממוצע הארצי בתחום זה עמד על 35%).
משרד-החינוך בדק בסך-הכל 4846 מוסדות-חינוך ובהם 1,726,916 תלמידים ב-67,902 כיתות-לימוד, מה שהופך את הדו"ח שלו לגדול ולמקיף ביותר שפורסם עד היום.
כידוע הוגדרה ספינת-הדגל של השר נפתלי בנט ומשרד-החינוך, בקידום 5 יחידות-לימוד במקצועות ’הבעייתיים’ של התלמידים בארץ , במתמטיקה ובאנגלית וכאן התברר כי לפחות בחלק מהם, הצליחו תלמידי ’תיכון המושבה’ להגיע להישגים לא מבוטלים, בהתאם לפרסומי משרד-החינוך: 30.5% מהתלמידים הצליחו בבחינות-הבגרות שכללו 5 יחידות-לימוד במתמטיקה ועוד 22.4% עשו זאת בבחינות שכללו 4 יחידות-לימוד במקצוע זה. ההצלחה באנגלית הייתה מרשימה אף יותר: 67.7% הצליחו בבחינות-הבגרות שכללו 5 יחידות-לימוד באנגלית ועוד 19.4% עשו זאת במסגרת 4 יחידות-לימוד של השפה הזרה הזאת.
בית-ספר ’תיכון המושבה’ גילה אשתקד גם רמה גבוהה של ’טוהר מידות’ שהרי רק 0.2% ממחברות-הבחינה נתגלו כפסולות, מה שמעיד על העובדה לפיה כמעט שלא נתפסו תלמידים שהעתיקו או רימו במהלך הבחינות ואם להוסיף לכל אלה 0.7% בלבד של נשירה במהלך שנת-הלימודים, הנה ’תעודת בגרות’ נאה מאוד של בית-הספר.
על ההישגים הללו חתומים התלמידים וכל צוות-ההוראה של בית-הספר ובראשם המנהלת הקודמת אורלי רוזנברג (שפוטרה בינתיים מתפקידה ועניינה נדון עדיין בבית-המשפט) ומירב שושן-קסלר, המנהלת-הפדגוגית, מי שהחליפה את המנהלת המפוטרת.
אם עד לא מכבר היו הישגי תעודת-הבגרות חזות-הכל, החליטו במשרד-החינוך כי לא עוד וכי יש צורך לבחון את בתי-הספר גם בנושאים אחרים, על-מנת ללמוד מקרוב ולעומק מה בדיוק מתרחש בהם, מעל ומעבר לתוצאות של בחינות-הבגרות. כתוצאה מהחלטה חשובה זאת הורכבה רשימה של 6 פרמטרים עיקריים, אשר אמורים לשמש סוג של ’תמונת רנטגן’ בכל הקשור להתנהלות בית-הספר, זאת שלא נמדדת בציוני-בחינות.
ב’תיכון המושבה’ היו אשתקד 490 תלמידים ו-447 תלמידות, כמו גם 79 מורות ו-28 מורים. כל האוכלוסייה הזאת ’נבדקה’ על-ידי משרד-החינוך באותם מרכיבים שביקשו לשקף את הנעשה בבית-הספר, כאמור מחוץ לתוצאות בחינות-הבגרות וכאן מצטיירת תמונה קצת שונה.
הפרמטר הראשון שנבדק (אגב, בכל הפרמטרים שנבדקו השתתפו כ-87% מהתלמידים) היה עניין הקרבה והאכפתיות בין המורים לתלמידים, או בשפה פשוטה: באיזו מידה חשים התלמידים שלמורים בבית-הספר אכפת מהם? התוצאה ב’תיכון המושבה’ בנושא זה אולי מפתיעה: 26% בלבד! למי שמחפש פרשנות-משנה לנתון הזה, מוטב להיזהר מן המסקנה לפיה ל-74% מהמורים כלל לא היה אכפת מתלמידיהם, אבל זה כבר סיפור אחר ומורכב יותר ומן הסתם, ראוי ליריעה רחבה בהרבה.
המרכיב השני שנבדק, עמד על עידוד מעורבות חברתית ואזרחית של התלמידים וכאן התברר כי ב’תיכון המושבה’ דיווחו רק 45% מהתלמידים על כי חשו עידוד כזה, גם משהו שלא מומלץ לכתוב עליו הביתה בהתלהבות יתירה.
במרכיב השלישי שנבדק, כבר נרשם שיפור משמעותי, כאשר 67% מהתלמידים דיווחו על קידום סובלנות כלפי האחר והשונה וכך גם במרכיב הרביעי, שבחן מעורבות הורים בבית-הספר, או בהרחבה: האם התקיים בבית-הספר ערוץ פתוח עם ההורים וניכר שיתוף-פעולה שלהם בעשיה הלימודית-חינוכית? 84% מהתלמידים השיבו על כך בחיוב!
מתברר כי גם במרכיב החמישי שנבחן, רשמו ב’תיכון המושבה’ גיליון ’נקי’ למדי, כאשר 6% בלבד העידו כי היו מעורבים באירועים אלימים, בין שנחשפו לאלימות או שנפלו לה קרבן.
נראה כי החינוך לערכים ב’תיכון המושבה’ נשא אשתקד פירות, משום שמתוך המרכיב השישי שבדק משרד-החינוך, עולה כי 97.5% מהבנים הבוגרים התגייסו לצה"ל וכי 98% מהבנות התגייסו אף הן לצבא!.
אלא שבתוך כל אלה, נמצאו עוד 4 נושאים מעניינים שנבדקו וגם הם שופכים אור-יקרות על הנעשה ב’תיכון המושבה’ בשנת הלימודים הקודמת: התלמידים נשאלו אם למדו מתוך סקרנות ועניין והאם חשו מעורבות בתהליך הלמידה? התשובה המאכזבת הייתה כי רק 35% מהם חשו כך.
גם בשאלה הבאה התקבלה תשובה לא מרנינה במיוחד, כאשר רק 38% מהתלמידים השיבו כי נעשה לדעתם שימוש בדרכי הוראה, למידה והערכה, המעודדים חקירה ולמידה-עצמאית ואם לחבר את התשובות לשתי השאלות הללו, אנחנו מקבלים אווירה-לימודית המתמקדת כמובן בהשגת ציונים כמעט באופן מובהק בלבד.
גם המורים ב’תיכון המושבה’ נשאלו על-ידי משרד-החינוך שתי שאלות חשובות והראשונה בהן הייתה אם חשו את הפיתוח והקידום המקצועי שלהם בבית-הספר? התשובה הלא-מחמיאה נמצאה ב-27% בלבד מהמורים שהשיבו עליה בחיוב.
לעומת זאת השיבו 62% מהמורים ( 87% מהמורים נטלו חלק בסקר) כי הם שבעי-רצון מבית-הספר ומהתנהלותו.
הנה כי כן, על רקע ההישגים המרשימים בכל הקשור לתוצאות בבחינות-הבגרות וחלק מהבחינות באנגלית ואולי גם במתמטיקה, חשפה הבדיקה של משרד-החינוך, כי לצד מחצית הכוס-המלאה של ’תיכון המושבה’ , מצויה גם מחצית ריקה למדי שזקוקה בעתיד לשיפור משמעותי.
’מקיף’ חוף-הכרמל - 86.7%.
’מקיף’ פרדיס - 85.5%.
’עתיד טכנולוגי’ פרדיס - 26.1%.
’עתידים’ אור-עקיבא - 93.5%.
’טכנולוגי האופק’ אור-עקיבא- 48.4%.
’אורט השומרון’ בנימינה- 88.5%.
’גבעול’ חדרה - 26.3%.
’טכנולוגי נעמת’ חדרה - 10.1%.
תיכון חדרה - 87.4%.